Nyt tiltag skal bringe TV2 Nord endnu tættere på nordjyderne og sætter en streg under, hvad mediehusets fornemmeste opgave er.

Mandag 4. september går TV2 Nord i luften med en ny redaktion, der får navnet Nordjydernes Redaktion. Redaktionens fornemmeste opgave bliver at arbejde med sager, der udspringer af henvendelser fra ganske almindelige nordjyder med noget på hjerte og noget på spil. - Det er egentlig meget simpelt: Vi er til for nordjyderne og Nordjylland. Det sætter vi nu en ekstra tyk streg under ved så at sige at give nordjyderne deres egen redaktion, siger Mikael Justesen, der er adm. direktør og ansvarshavende chefredaktør på TV2 Nord. Tæt dialog med nordjyderne - Med den nye redaktion giver vi nordjyderne et løfte om, at når de henvender sig til os med noget på hjerte, så kigger vi på det, vi undersøger tingene, og folk kan regne med at få et svar fra os, tilføjer Mikael Justesen. Han understreger, at det ikke er alle henvendelser, der vil komme historier ud af. - Det vil altid komme an på en journalistisk vurdering, og vi laver kun historier, vi finder journalistisk belæg for. Men nordjyderne kan regne med, at vi kigger seriøst på deres henvendelser, vi undersøger, og de får en tilbagemelding fra os, siger Mikael Justesen. Nordjyderne øverst på dagsordenen TV2 Nords nye redaktion bliver samtidig et klart signal om, hvad der er vigtigst, og hvorfor TV2 Nord er til. - I de her år er der mange professionelle dagsordener, politiske dagsordener og debatter styret af eksperter. Der er også emner, som får opmærksomhed, fordi de er søsat af samfundets elite og folk med magt – og endelig har vi som journalister også nogle gange tendens til at synes, at vi bedst ved, hvad der er vigtigt, forklarer Mikael Justesen og tilføjer: - I den suppe af magt, indflydelse og mange kloge meninger er der risiko for, at det, der er vigtigt for ganske almindelige nordjyder, drukner, bliver overset, nedprioriteret eller helt glemt. Gode tip modtages med tak Mikael Justesen forklarer, at Nordjydernes Redaktion skal sikre det rette fokus. - Når nordjyder føler, de bliver klemt af vindmøller og solceller. Når nordjyder føler sig skidt behandlet af systemet. Når de føler, at deres bette by kommer under pres, fordi skolen skal lukke, eller noget helt fjerde, så skal der ikke være tvivl om, hvor de kan gå hen: Nordjydernes Redaktion, siger han. Udover nordjydernes stærke og vigtige historier kommer Nordjydernes Redaktion også til at arbejde med historier, som journalister og fotografer udvikler. Redaktionen skal efter planen også arbejde en del med nyhedstemaer og gennem det stille skarpt på store og vigtige emner, der betyder noget for landsdelen og nordjyderne generelt. Har du en god historie til Nordjydernes Redaktion, så send dit tip til: tip@tv2nord.dk